પાણીની વહેંચણીનો આ વિવાદ નવો નથી. લગભગ એક સદી જૂના આ વિવાદને ઉકેલવાના ગંભીર પ્રયાસ તો છેલ્લા અઢી-ત્રણ દાયકા દરમિયાન જ થયા છે. કાવેરી નદીનું ઉદ્ગમસ્થાન કર્ણાટકમાં આવતું હોવાથી કર્ણાટક તેનાં પાણી પર પોતાનો હક જમાવે છે. પણ કાવેરી તો ત્યાંથી તામિલનાડુ અને પુડુચેરી થઈને કેરળ સુધી પહોંચે છે અને સમુદ્રને મળે છે. હવે કાવેરીનાં જળની વહેંચણીમાં કેરળ અને પુડુચેરી પણ પક્ષકાર બન્યા છે. જ્યારે પણ તામિલનાડુને વધુ પાણી આપવાની વાત આવે છે ત્યારે કર્ણાટકને એ ગમતું નથી. સંબંધિત રાજ્યના અગ્રણીઓ સાથે બેસીને સમજદારીથી કામ લે તો આવા વિવાદનું નિરાકરણ અશક્ય નથી હોતું. રાજનેતાઓની નાસમજી અને પાણીને પણ મતબેંક અને રાજકારણનો મુદ્દો બનાવી દેવાને કારણે મામલો ગૂંચવાયેલો રહે છે.